CELEX: 32007R1152
Language: el
Date: 2007-09-26 00:00:00
Title: Κανονισμός (ΕΚ) αριθ. 1152/2007 του Συμβουλίου, της 26ης Σεπτεμβρίου 2007 , για τροποποίηση του κανονισμού (ΕΚ) αριθ. 1255/1999 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων

4.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 258/3
            
         
      ΚΑΝΟΝΙΣΜΌΣ (ΕΚ) αριθ. 1152/2007 ΤΟΥ ΣΥΜΒΟΥΛΊΟΥ
   
   της 26ης Σεπτεμβρίου 2007
   για τροποποίηση του κανονισμού (ΕΚ) αριθ. 1255/1999 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Το άρθρο 7 παράγραφος 1 του κανονισμού (ΕΚ) αριθ. 1255/1999 του Συμβουλίου (2) ορίζει τις ελάχιστες απαιτήσεις όσον αφορά την περιεκτικότητα σε πρωτεΐνες του αποκορυφωμένου γάλακτος σε σκόνη που αγοράζεται κατά παρέμβαση σε 35,6 % επί του στερεού και χωρίς λιπαρές ουσίες υπολείμματος. Αφού επιτράπηκε στην Κοινότητα η τυποποίηση σε 34 % ορισμένων αφυδατωμένων διατηρημένων γαλάτων, είναι σκόπιμο για την ορθή διαχείριση των αποθεμάτων παρέμβασης να προβλεφθεί ότι η επιλέξιμη ποιότητα για παρέμβαση καθορίζεται στο επίπεδο αυτό. Η τιμή παρέμβασης για το αποκορυφωμένο γάλα σε σκόνη, που καθορίζεται στο άρθρο 4 παράγραφος 1 του εν λόγω κανονισμού, θα πρέπει να τροποποιηθεί ώστε να ληφθεί υπόψη το νέο πρότυπο όσον αφορά την περιεκτικότητα σε πρωτεΐνες.
            
         
               (2)
            
            
               Το άρθρο 6 παράγραφος 1 του κανονισμού (ΕΚ) αριθ. 1255/1999 προβλέπει την αγορά βουτύρου από τους οργανισμούς παρέμβασης όταν οι τιμές αγοράς του βουτύρου είναι κατώτερες από το 92 % των τιμών παρέμβασης για δύο διαδοχικές εβδομάδες. Η διαδικασία αυτή είναι διοικητικά επιβαρυντική. Με βάση τις πλέον πρόσφατες τροποποιήσεις του συστήματος παρέμβασης και προκειμένου για την απλοποίηση του εν λόγω συστήματος είναι σκόπιμο να καταργηθεί ο μηχανισμός ενεργοποίησης.
            
         
               (3)
            
            
               Το άρθρο 6 παράγραφος 3 του κανονισμού (ΕΚ) αριθ. 1255/1999 προβλέπει τη χορήγηση ενισχύσεων για την ιδιωτική αποθεματοποίηση μόνο όσον αφορά το βούτυρο που κατατάσσεται σύμφωνα με εθνικές κλάσεις ποιότητας. Η εφαρμογή διαφορετικών ποιοτήτων στα κράτη μέλη προκαλεί διαφορετική μεταχείριση όσον αφορά τις ενισχύσεις. Προκειμένου να διασφαλιστεί η ισότητα μεταχείρισης και να απλοποιηθεί η διαχείριση των ενισχύσεων για την ιδιωτική αποθεματοποίηση, τα εθνικά κριτήρια είναι σκόπιμο να αντικατασταθούν από κοινοτικά κριτήρια τα οποία χρησιμοποιούνται για άλλα μέτρα στήριξης της αγοράς.
            
         
               (4)
            
            
               Σύμφωνα με το άρθρο 6 παράγραφος 3 του κανονισμού (ΕΚ) αριθ. 1255/1999, οι ενισχύσεις για την ιδιωτική αποθεματοποίηση κρέμας γάλακτος χορηγούνται ως μέτρο στήριξης της αγοράς. Ομοίως, σύμφωνα με το άρθρο 7 παράγραφος 3 του εν λόγω κανονισμού είναι δυνατή η χορήγηση ενισχύσεων για την ιδιωτική αποθεματοποίηση του αποκορυφωμένου γάλακτος σε σκόνη. Τα δύο αυτά μέτρα στήριξης παρέμειναν ανενεργά για μεγάλο χρονικό διάστημα, ακόμη και σε καταστάσεις σοβαρής έλλειψης ισορροπίας στις αγορές λιπαρών ουσιών γάλακτος και πρωτεϊνών γάλακτος. Συνεπώς μπορούν να θεωρηθούν παρωχημένα και θα πρέπει να καταργηθούν.
            
         
               (5)
            
            
               Το άρθρο 13 παράγραφος 1 στοιχείο β) του κανονισμού (ΕΚ) αριθ. 1255/1999 προβλέπει τη δυνατότητα αγοράς από τις ένοπλες δυνάμεις βουτύρου σε μειωμένη τιμή. Εντούτοις, η διάταξη αυτή δεν έχει εφαρμοστεί από το 1989 και ο εν λόγω μηχανισμός στήριξης θεωρείται περιττός.
            
         
               (6)
            
            
               Το άρθρο 14 παράγραφος 3 του κανονισμού (ΕΚ) αριθ. 1255/1999 ορίζει το επίπεδο των ενισχύσεων για το γάλα που παρέχεται στους μαθητές στα σχολικά ιδρύματα και προβλέπει την προσαρμογή του επιπέδου των ενισχύσεων για άλλα επιλέξιμα προϊόντα. Με σκοπό την απλοποίηση του καθεστώτος διανομής γάλακτος στα σχολεία, ταυτόχρονα δε χάριν ανταπόκρισης στις σημερινές τάσεις στον τομέα της υγείας και της διατροφής, είναι σκόπιμο να οριστεί μια κατ’ αποκοπή ενίσχυση για όλες τις κατηγορίες γάλακτος.
            
         
               (7)
            
            
               Το άρθρο 26 του κανονισμού (ΕΚ) αριθ. 1255/1999 προβλέπει την υποχρεωτική χρήση πιστοποιητικού εισαγωγής για όλες τις εισαγωγές προϊόντων που αναφέρονται στο άρθρο 1 του εν λόγω κανονισμού. Σήμερα υπάρχουν άλλα συστήματα παρακολούθησης πλην του συστήματος των πιστοποιητικών, τα οποία παρέχουν πιο ακριβή, ενημερωμένα και διαφανή στοιχεία. Κατά περίπτωση, τα συστήματα αυτά θα πρέπει επίσης να εφαρμόζονται για τις εισαγωγές γαλακτοκομικών προϊόντων. Κατά συνέπεια, η αίτηση πιστοποιητικού εισαγωγής θα πρέπει να μην είναι υποχρεωτική, ενώ η Επιτροπή θα εξουσιοδοτηθεί να θεσπίσει ένα σύστημα πιστοποίησης εφόσον κρίνεται σκόπιμο.
            
         
               (8)
            
            
               Ο κανονισμός (ΕΚ) αριθ. 1255/1999 θα πρέπει να τροποποιηθεί ανάλογα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1255/1999 τροποποιείται ως εξής:
   
               1.
            
            
               Στο άρθρο 4 παράγραφος 1 το στοιχείο β) αντικαθίσταται από το ακόλουθο κείμενο:
               
                           «β)
                        
                        
                           αποκορυφωμένο γάλα σε σκόνη: 169,80».
                        
                     
         
               2.
            
            
               Το άρθρο 6 τροποποιείται ως εξής:
               
                           α)
                        
                        
                           η παράγραφος 1 αντικαθίσταται από το ακόλουθο κείμενο:
                           «1.   Οι οργανισμοί παρέμβασης αγοράζουν βούτυρο σύμφωνα με τις διατάξεις του άρθρου 2 στο 90 % της τιμής παρέμβασης κατά την περίοδο από την 1η Μαρτίου έως τις 31 Αυγούστου οποιουδήποτε έτους, βάσει προδιαγραφών που πρόκειται να καθοριστούν.
                           Στην περίπτωση που οι προσφερόμενες στην παρέμβαση ποσότητες κατά την ανωτέρω περίοδο υπερβαίνουν τους 30 000 τόνους το 2008 και μετέπειτα, η Επιτροπή μπορεί να αναστείλει τις αγορές κατά παρέμβαση.
                           Στις περιπτώσεις αυτές, οι αγορές από τους οργανισμούς παρέμβασης μπορούν να πραγματοποιούνται με διαρκή διαγωνισμό, βάσει προδιαγραφών που πρόκειται να καθοριστούν.»·
                        
                     
                           β)
                        
                        
                           στην παράγραφο 2 το δεύτερο εδάφιο καταργείται·
                        
                     
                           γ)
                        
                        
                           η παράγραφος 3 τροποποιείται ως εξής:
                           
                                       i)
                                    
                                    
                                       το πρώτο εδάφιο αντικαθίσταται από το ακόλουθο κείμενο:
                                       «3.   Ενισχύσεις για την ιδιωτική αποθεματοποίηση χορηγούνται για:
                                       
                                                   —
                                                
                                                
                                                   το μη αλατισμένο βούτυρο που παράγεται από κρέμα γάλακτος ή γάλα σε εγκεκριμένη επιχείρηση της Κοινότητας, ελάχιστης περιεκτικότητας κατά βάρος σε λιπαρές ουσίες βουτύρου 82 %, μέγιστης περιεκτικότητας κατά βάρος σε μη λιπαρό στερεό υπόλειμμα γάλακτος 2 % και μέγιστης περιεκτικότητας κατά βάρος σε νερό 16 %,
                                                
                                             
                                                   —
                                                
                                                
                                                   το αλατισμένο βούτυρο που παράγεται από κρέμα ή γάλα σε εγκεκριμένη επιχείρηση της Κοινότητας, ελάχιστης περιεκτικότητας κατά βάρος σε λιπαρές ουσίες βουτύρου 80 %, μέγιστης περιεκτικότητας κατά βάρος σε μη λιπαρό στερεό υπόλειμμα γάλακτος 2 %, μέγιστης περιεκτικότητας κατά βάρος σε νερό 16 % και μέγιστης περιεκτικότητας κατά βάρος σε αλάτι 2 %.»,
                                                
                                             
                                 
                                       ii)
                                    
                                    
                                       το δεύτερο εδάφιο διαγράφεται,
                                    
                                 
                                       iii)
                                    
                                    
                                       στο τέταρτο και το πέμπτο εδάφιο η φράση «κρέμα γάλακτος ή» διαγράφεται.
                                    
                                 
                     
         
               3.
            
            
               Το άρθρο 7 τροποποιείται ως εξής:
               
                           α)
                        
                        
                           η παράγραφος 1 αντικαθίσταται από το ακόλουθο κείμενο:
                           «1.   Ο οργανισμός παρέμβασης που ορίζεται από κάθε κράτος μέλος αγοράζει στην τιμή παρέμβασης, υπό τους όρους που θα καθοριστούν, το αποκορυφωμένο γάλα σε σκόνη πρώτης ποιότητας που παρασκευάζεται από εγκεκριμένη επιχείρηση της Κοινότητας με τη μέθοδο του ραντισμού, από γάλα αγελάδας το οποίο παράγεται στην Κοινότητα και προσφέρεται κατά τη διάρκεια της περιόδου από 1ης Μαρτίου έως 31 Αυγούστου και:
                           
                                       —
                                    
                                    
                                       τηρεί ελάχιστη περιεκτικότητα κατά βάρος σε πρωτεΐνες 34,0 % επί του στερεού και χωρίς λιπαρές ουσίες υπολείμματα,
                                    
                                 
                                       —
                                    
                                    
                                       ικανοποιεί τις απαιτήσεις διατήρησης που θα καθορισθούν,
                                    
                                 
                                       —
                                    
                                    
                                       πληροί τους όρους που θα καθορισθούν όσον αφορά την ελάχιστη ποσότητα και τη συσκευασία.
                                    
                                 Η τιμή παρέμβασης είναι η ισχύουσα την ημέρα παρασκευής του αποκορυφωμένου γάλακτος σε σκόνη και εφαρμόζεται στο αποκορυφωμένο γάλα σε σκόνη που παραδίδεται στην αποθήκη η οποία ορίζεται από τον οργανισμό παρέμβασης. Οι κατ’ αποκοπή δαπάνες μεταφοράς βαρύνουν, υπό όρους που θα καθοριστούν, τον οργανισμό παρέμβασης αν το αποκορυφωμένο γάλα σε σκόνη έχει παραδοθεί σε αποθήκη που βρίσκεται πέραν μιας αποστάσεως που θα καθοριστεί από τον τόπο στον οποίο είχε αποθηκευθεί το αποκορυφωμένο γάλα σε σκόνη.
                           Το αποκορυφωμένο γάλα σε σκόνη μπορεί να αποθηκευθεί μόνο σε αποθήκες που πληρούν τους όρους που θα καθοριστούν.»·
                        
                     
                           β)
                        
                        
                           οι παράγραφοι 3 και 5 διαγράφονται.
                        
                     
         
               4.
            
            
               Στο άρθρο 10 το στοιχείο α) αντικαθίσταται από το ακόλουθο κείμενο:
               
                           «α)
                        
                        
                           οι λεπτομέρειες εφαρμογής του παρόντος κεφαλαίου·».
                        
                     
         
               5.
            
            
               Στο άρθρο 13 παράγραφος 1 το στοιχείο β) διαγράφεται.
            
         
               6.
            
            
               Το άρθρο 14 παράγραφος 3 αντικαθίσταται από το ακόλουθο κείμενο:
               «3.   Η κοινοτική ενίσχυση ανέρχεται σε:
               
                           —
                        
                        
                           18,15 EUR ανά 100 kg πλήρους γάλακτος.
                        
                     Για τα άλλα επιλέξιμα γαλακτοκομικά προϊόντα, τα ποσά της ενίσχυσης καθορίζονται ανάλογα με τα γαλακτικά συστατικά του εκάστοτε προϊόντος».
            
         
               7.
            
            
               Το άρθρο 26 τροποποιείται ως εξής:
               
                           α)
                        
                        
                           η παράγραφος 1 αντικαθίσταται από το ακόλουθο κείμενο:
                           «1.   Για κάθε εισαγωγή στην Κοινότητα και εξαγωγή εκτός Κοινότητας ενός ή περισσότερων από τα προϊόντα του άρθρου 1, είναι δυνατό να απαιτείται η προσκόμιση πιστοποιητικού εισαγωγής ή εξαγωγής».
                        
                     
                           β)
                        
                        
                           στην παράγραφο 3 το στοιχείο α) αντικαθίσταται από το ακόλουθο κείμενο:
                           
                                       «α)
                                    
                                    
                                       Ο κατάλογος των προϊόντων για τα οποία απαιτείται πιστοποιητικό εξαγωγής και οι διαδικασίες εισαγωγής για τις οποίες δεν απαιτείται πιστοποιητικό εισαγωγής·».
                                    
                                 
                     
         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2008. Εντούτοις, τα σημεία 1 και 3 του άρθρου 1 εφαρμόζονται από την 1η Σεπτεμβρίου 2008.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Σεπτεμβρίου 2007.
      
         
            Για το Συμβούλιο
         
         
            Ο Πρόεδρος
         
         J. SILVA
         
      
   
   
      (1)  Γνώμη της 5ης Σεπτεμβρίου 2007 (δεν δημοσιεύθηκε ακόμα στην Επίσημη Εφημερίδα).
   
      (2)  ΕΕ L 160 της 26.6.1999, σ. 48. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1913/2005 (ΕΕ L 307 της 25.11.2005, σ. 2).